ทหารไทยลุยเพิ่มนักลงทุน
ตั้งเป้าปีนี้บัญชีลูกค้าทะลุ 1 แสนรายครองตำแหน่ง&#8216;ผู้นำกองทุนเชิงรับ&#8217;
5 มี.ค. 2556

ตั้งเป้าปีนี้บัญชีลูกค้าทะลุ 1 แสนรายครองตำแหน่ง‘ผู้นำกองทุนเชิงรับ’
บลจ.ทหารไทย เร่งเครื่องเพิ่มจำนวนลูกค้า ตั้งเป้าทะลุ 1 แสนรายในปีนี้ นั่งแท่นผู้นำกองทุนเชิงรับ 
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย กล่าวว่า ในปีนี้มีแผนที่จะขยายฐานลูกค้าให้เป็น 1 แสนราย จาก 7 หมื่นรายในปัจจุบัน และคาดว่าสินทรัพย์ภายใต้การบริหาร (เอยูเอ็ม) จะเพิ่มเป็น 2 แสนล้านบาท จาก 1.81 แสนล้านบาท เมื่อสิ้นปี 2555 
“เมื่อปี 2555 เอยูเอ็มของ บลจ.ทหารไทย เพิ่มขึ้นมากกว่า 5.42 หมื่นล้านบาท หรือ 42.6% จากปีก่อนหน้า ทำให้ส่วนแบ่งการตลาดขยับขึ้นมาอยู่ในอันดับ 5 ของอุตสาหกรรม” นายสมจินต์ กล่าว
นายสมจินต์ กล่าวอีกว่า ปีนี้มีแผนการพัฒนาผลิตภัณฑ์ทางกองทุนใหม่ๆ ควบคู่ไปกับการรักษาผลตอบแทนให้อยู่ในระดับที่ดี ภายใต้ความเสี่ยงที่ยอมรับได้ โดยรักษาความเป็นผู้นำด้านการบริหารกองทุนเชิงรับ (Passive Fund) ซึ่งภายในครึ่งปีเตรียมออกกองทุนตราสารหนี้เอกชนชั้นดีต่างประเทศ หรือกองทุนตราหุ้นรูปแบบใหม่ 
“การลงทุนในแบบ Passive Fund สามารถให้ผลตอบแทนใกล้เคียงกับดัชนี และเป็นการตอบโจทย์การกระจายการลงทุนได้ดีที่สุด” นายสมจินต์ กล่าว 
สำหรับการลงทุนในตราสารหนี้ต่างประเทศ นายสมจินต์ กล่าวว่า ควรหลีกเลี่ยงประเทศที่มีฐานะทางการคลังไม่แข็งแกร่ง และไม่ควรลงทุนตราสารหนี้ระยะยาว เนื่องจากอัตราดอกเบี้ยผันผวน นอกจากนี้ต้องคำนึงถึงความเสี่ยงจากอัตราแลกเปลี่ยนด้วย 
พร้อมกันนี้ นายสมจินต์กล่าวถึงกองทุนสำรองเลี้ยงชีพ ว่า มีการแข่งขันกันมากขึ้น แต่ บลจ.ทหารไทย จะเน้นแข่งขันด้านการให้ความรู้แก่นักลงทุน การบริการ และการทำงานร่วมกับตัวแทนขายให้มากขึ้น นอกจากนี้ บลจ.ทหารไทยมีความพร้อมในเรื่องระบบที่นักลงทุนสามารถตัดสินใจลงทุนด้วยตนเองในรูปแบบ Employee’s Choice
“ปี 2556 เป็นปีแห่งการสร้างมูลค่าเพิ่ม สร้างความพึงพอใจและประสบการณ์ที่ดี โดยยึดนักลงทุนเป็นศูนย์กลาง สานต่อเจตนารมณ์ของการเป็นคู่ชีวิตการลงทุนให้นักลงทุน” นายสมจินต์ กล่าว